I. Aquest Dictamen té per objecte el Projecte de decret pel qual s'aproven els Estatuts de l'Oficina de Suport a la Iniciativa Cultural.
El Projecte de decret consta d'un preàmbul, un article únic, dues disposicions addicionals, dues de transitòries, una de derogatòria i tres de finals.
S'adjunten al Decret, com a annex, els Estatuts de l'Oficina de Suport a la Iniciativa Cultural.
El preàmbul indica que l'Oficina, creada per la Llei 7/2011, té com a finalitat concentrar les iniciatives de suport i foment del departament competent en matèria de cultura i de les entitats adscrites.
També fa referència a l'habilitació del Govern per a aprovar els Estatuts i al fet que de l'aprovació d'aquests depèn la constitució de l'Oficina.
L'article únic aprova els Estatuts de l'Oficina, que s'adjunten com a annex al Decret.
Les disposicions addicionals s'ocupen del traspàs del personal del Departament de Cultura i de les entitats dependents pel que fa als drets i deures que corresponguin a l'Oficina (disposició addicional primera) i de la subrogació de l'Oficina en la posició jurídica del Departament de Cultura i de les entitats dependents en l'àmbit de les funcions que assumeix (disposició addicional segona).
La disposició derogatòria conté la derogació expressa de determinats preceptes del Decret 204/2011 i una clàusula derogatòria genèrica.
Les disposicions finals contenen una habilitació a favor del conseller titular del Departament de Cultura per a adoptar les mesures necessàries per a l'entrada en funcionament de l'Oficina (disposició final primera), l'ordre per la qual en el període de sis mesos s'aprovi un decret de reestructuració del Departament de Cultura per tal d'adequar-ne l'organització a la creació de l'Oficina (disposició final segona) i la fixació de l'entrada en vigor per a l'endemà de publicar-se al Diari Oficial de la Generalitat de Catalunya (DOGC) (disposició final tercera).
L'annex acull els Estatuts de l'Oficina.
Aquests s'ordenen en cinc capítols: el capítol 1, titulat 'disposicions generals', conté els articles 1 a 5, que, successivament, s'ocupen de la naturalesa jurídica de l'Oficina, de l'adscripció al departament competent en matèria de cultura, de la seu a la ciutat de Barcelona, de l'objecte i les funcions, així com dels principis que han de guiar-ne l'actuació.
El capítol 2, titulat 'òrgans de govern', conté els articles 6 a 9, que s'ocupen d'enumerar els òrgans de govern esmentats, del consell d'administració i del règim de sessions, així com de l'administrador de l'Oficina.
El capítol 3, titulat 'comissions de valoració', regula en l'article 10 la composició i les funcions d'aquestes comissions.
El capítol 4, titulat 'règim econòmic, patrimonial i de contractació', conté els articles 11 a 14, que tenen com a objecte el règim econòmic i financer, el control financer, el patrimoni i la contractació de l'Oficina.
El capítol 5, titulat 'estructura organitzativa i recursos humans', conté els articles 15 i 16, que s'ocupen de fixar els criteris sobre l'estructura organitzativa i sobre el règim del personal de l'Oficina.
El capítol 6, sota el títol de 'règim jurídic', conté els articles 17 a 19, que regulen el règim jurídic de l'activitat de l'Oficina, el règim d'impugnacions dels actes i el contracte programa com a instrument d'articulació de les relacions entre l'Oficina i el Departament de Cultura.
La intervenció de la Comissió Jurídica Assessora es produeix a l'empara de l'article 8.2.b) de la Llei 5/2005, de 2 de maig, d'aquesta Comissió, que estableix que li correspon dictaminar preceptivament sobre els projectes de reglament o de disposicions generals que es dictin per a desplegar les lleis, com ara és el cas.
El Projecte de decret sobre el qual ara s'informa desplega la Llei 7/2011, de 27 de juliol, de mesures fiscals i financeres; en particular, la secció segona del capítol VI, que dedica els articles 78 a 85 a la regulació de l'Oficina de Suport a la Iniciativa Cultural.
El conseller de Cultura sol·licita que el dictamen s'emeti pel tràmit d'urgència per a possibilitar la posada en marxa de l'Oficina el proper mes de gener de 2012, i així poder tramitar i resoldre els procediments de concessió de subvencions dins dels terminis previstos, i evitar perjudicar les persones destinatàries dels ajuts.
Aquesta Comissió Jurídica Assessora, tenint en compte les raons exposades per l'òrgan consultant i que el procediment de tramitació del Projecte s'ha dut a terme amb celeritat per raó de la finalitat perseguida, emet el dictamen abans que no s'acompleixi el termini ordinari de dos mesos previst legalment.
És doctrina reiterada d'aquesta Comissió que, en l'examen d'un projecte de disposició de caràcter general, l'abast d'actuació d'aquest òrgan consultiu comporta l'estudi de la competència de la Generalitat de Catalunya, l'habilitació del Govern per a dictar-la, la comprovació que s'hagin seguit els tràmits procedimentals i, especialment, l'anàlisi de la legalitat del contingut del projecte, així com la formulació de suggeriments sobre eventuals deficiències que calgui evitar o sobre possibles millores que hi calgui introduir.
El contingut de la iniciativa normativa objecte d'aquest Projecte 'el desplegament reglamentari de l'Oficina de Suport a la Iniciativa Cultural que la llei crea amb l'objecte de concentrar les iniciatives de suport i foment del Departament de Cultura i de les entitats adscrites' s'integra dins de l'àmbit competencial de la cultura.
L'article 127.1 de l'Estatut d'autonomia de Catalunya estableix que correspon a la Generalitat la competència exclusiva en matèria de cultura, que comprèn, en tot cas, com diu específicament la lletra d), el foment de la cultura.
Per tant, d'acord amb l'article 110.1 de l'Estatut, correspon a la Generalitat d'una manera íntegra la potestat legislativa, la reglamentària i la funció executiva en aquesta matèria i, en conseqüència, és competent per a regular la matèria objecte d'aquest Projecte de decret.
També es pot citar, atès el contingut eminentment organitzatiu del Projecte, l'article 150 de l'Estatut, que estableix la competència exclusiva de la Generalitat en matèria d'organització de la seva Administració, que abasta la competència sobre l'estructura, la regulació dels òrgans i els directius públics i les diverses modalitats organitzatives i instrumentals per a l'actuació administrativa.
El Govern de la Generalitat té atribuïda la potestat reglamentària amb caràcter general per l'article 68.1 de l'Estatut d'autonomia.
A aquesta habilitació genèrica s'afegeixen, d'una banda, l'habilitació específicament prevista en la Llei 7/2011, la disposició transitòria quarta de la qual estableix que l'Oficina 's'ha de constituir en el moment en què es dicti el decret que n'aprovi els estatuts'.
D'altra banda, l'Estatut de l'empresa pública catalana, aprovat pel Decret legislatiu 2/2002, estableix que pertoca al Govern, mitjançant decret, desplegar les bases legals de l'organització i el règim jurídic de les entitats de dret públic subjectes al dret privat, i també aprovar-ne els estatuts, fixar els departaments als quals queden adscrites i els béns que se'ls assignen.
D'acord amb aquestes normes legals citades, el Govern compta amb habilitació suficient per a aprovar el Decret projectat.
V. La tramitació del Projecte s'ajusta a allò que disposen els articles 61 a 70 de la Llei 26/2010, de 3 d'agost, de règim jurídic i de procediment de les administracions públiques de Catalunya.
D'acord amb el que estableixen els articles 61.1 i 62.2 d'aquesta Llei, la Resolució de 27 de setembre de 2011 del conseller de Cultura n'ha iniciat la tramitació i el secretari general del Departament l'ha impulsada.
D'acord amb l'article 64 de la Llei 26/2010, s'incorporaren a l'expedient la memòria general i la memòria d'avaluació de l'impacte de les mesures proposades.
La memòria general té tres versions en l'expedient.
Cal considerar que l'última (de 18 de novembre de 2011) compleix satisfactòriament amb els requisits de contingut que exigeix l'article 64.2 de la Llei 26/2010.
També té tres versions la memòria d'avaluació d'impacte, la darrera de les quals sembla donar resposta suficient a les observacions efectuades per la Direcció General de Pressupostos en l'informe, ja que incorpora la referència a l'impacte que pot tenir la reforma en matèria de personal, indica que la constitució de l'Oficina no comporta un augment de les despeses de personal i inclou també una projecció pressupostària relativa a quatre exercicis de l'Oficina, en la qual no està previst cap increment ni d'ingressos ni de despeses.
Així mateix, en la memòria es justifica que no és procedent l'informe d'impacte normatiu, ja que el contingut del Projecte és purament organitzatiu i no afecta l'activitat dels ciutadans ni de les empreses privades, ni s'hi imposen càrregues administratives.
Pel que fa a l'impacte de gènere, l'informe de l'Institut Català de les Dones ressalta la molt bona redacció de la proposta des de la perspectiva de gènere.
També s'inclouen quatre recomanacions per a modificar l'articulat, les quals són valorades en la memòria, però cap d'elles és presa en consideració.
D'acord amb l'article 66 de la Llei 26/2010, la disposició que es projecta ha estat sotmesa a tràmit de consulta interdepartamental, segons es deriva de la memòria de les observacions i les al·legacions presentades, elaborada en compliment del que estableix l'article 64.5 de la Llei 26/2010.
Participa en aquest tràmit l'Oficina del Govern, i les observacions que efectua són valorades i en gran part acceptades.
També hi participa la Direcció General del Patrimoni, les observacions de la qual són valorades i concretament la que afecta el contracte programa és acceptada.
D'acord amb el que estableix el Decret 326/2011, l'Àrea d'Organització de l'Administració i del Sector Públic ha informat sobre el Projecte de decret, i totes les observacions que fa a l'articulat, segons consta en la memòria d'avaluació de les observacions, són valorades i acceptades.
En la memòria general es justifica el fet que no s'obre el tràmit potestatiu d'informació pública, ja que es tracta d'una norma materialment organitzativa que no afecta els drets i interessos directes de la ciutadania.
En relació amb l'audiència, cal assenyalar que consta en l'expedient que, com que les disposicions transitòries del Projecte afecten les condicions de treball del personal que s'ha de transferir a l'Oficina de Suport a la Iniciativa Cultural des del departament o des de les entitats adscrites, aquest se sotmet a consulta sindical.
A aquest efecte, es recull una certificació en la qual s'assenyala que el Projecte de decret s'ha lliurat als representants de les seccions sindicals del Departament de Cultura i al president del Comitè Intercentres per tal que hi puguin fer observacions i que en la reunió de la taula sectorial de negociació celebrada el dia 22 de novembre s'ha efectuat el tràmit sindical.
No consta en l'expedient que els sindicats hi hagin presentat cap observació.
També cal dir que els informes jurídics que requereix l'article 65 de la Llei 26/2010 consten en l'expedient.
L'informe jurídic final conclou que el Decret s'ha tramitat de conformitat amb aquesta Llei i que el contingut s'ajusta al bloc de la constitucionalitat i a la legalitat.
L'expedient es clou amb la certificació que el Consell Tècnic, en la sessió de 23 de novembre de 2011, va informar favorablement sobre el Projecte amb caràcter previ a la sol·licitud de dictamen a aquesta Comissió Jurídica Assessora.
El contingut del Projecte s'ajusta a la Llei que desplega i a les normes amb rang de llei que incideixen en la configuració de la naturalesa jurídica, les funcions, la composició i el funcionament de l'Oficina de Suport a la Iniciativa Cultural.
Tant el Projecte de decret com els Estatuts de l'Oficina s'adeqüen, d'una banda, a allò que estableix la Llei 7/2011, que autoritza la creació de l'Oficina i conté la normativa legal específica sobre el règim jurídic, d'una altra, al que estableix l'Estatut de l'empresa pública catalana (Decret legislatiu 2/2002), que conté la regulació general de les entitats de dret públic amb personalitat jurídica pròpia, que han d'ajustar-ne l'activitat al dret privat, i, finalment, al que estableix la Llei de finances públiques (Decret legislatiu 3/2002), el contingut de la qual té un reflex directe en la configuració del contracte programa de l'Oficina de Suport.
Un cop finalitzada la tramitació d'aquest Projecte, i mentre és en fase d'emissió el dictamen preceptiu d'aquesta Comissió Jurídica Assessora, s'han produït modificacions legislatives substancials que afecten directament l'Oficina de Suport a la Iniciativa Cultural.
La que ha de ser la Llei 11/2011, aprovada ja pel Parlament i publicada al BOPC núm. 217, de 29 de desembre, sota el títol de Llei de reestructuració del sector públic per a agilitar l'activitat administrativa, en el títol II, capítol III (àmbit de la cultura), reforma, entre d'altres, la Llei 7/2011, de 27 de juliol, de mesures fiscals i financeres, en allò que afecta les funcions de l'Oficina de Suport a la Iniciativa Cultural i les del Consell d'Administració de l'Oficina; la Llei 6/2008, de 13 de maig, del Consell Nacional de la Cultura i de les Arts, i la Llei 20/1987, de 12 de novembre, de creació de l'Entitat Autònoma Institució de les Lletres Catalanes.
Aquestes reformes legislatives encara no publicades al DOGC en el moment d'elaboració d'aquest Dictamen seran tingudes en compte a l'hora de formular observacions al Projecte per tal que el text projectat s'adapti a les reformes legislatives que afecten l'Oficina de Suport a la Iniciativa Cultural.
Aquesta Comissió Jurídica Assessora fa les observacions i els suggeriments següents amb la finalitat d'adequar a la legalitat el Projecte examinat i millorar la tècnica normativa i la precisió tant del Decret com dels Estatuts de l'Oficina.
Encara que no existeixen prescripcions vinculants en relació amb els continguts que han de ser inclosos en un preàmbul, les directrius normatives i doctrinals en matèria de tècnica legislativa coincideixen a fixar uns continguts necessaris.
En consideració a aquests continguts necessaris, aquesta Comissió Jurídica Assessora recomana que s'ampliï el contingut del preàmbul del Projecte per a incloure una referència succinta a la competència de la Generalitat en la matèria, a l'objecte i a la finalitat del Projecte, un resum del contingut i una referència a les reformes legislatives introduïdes per la Llei 11/2011, de reestructuració del sector públic per a agilitar l'activitat administrativa.
La redacció guanyaria precisió tecnicojurídica si se substituís 'deures' per 'obligacions'.
Amb la finalitat que el contingut d'aquesta disposició s'adapti i no sigui necessari modificar-lo a causa dels canvis produïts per la reforma de l'apartat 2 de la disposició transitòria cinquena de la Llei 7/2011, efectuada per la Llei 11/2011, se suggereix que s'afegeixi en els termes esmentats el contingut de la nova disposició transitòria cinquena.
Un altra opció seria afegir a la disposició esmentada del Projecte: 'en els termes que estableix la disposició transitòria cinquena de la Llei 7/2011.'
En relació amb l'apartat 21 d'aquesta disposició, que conté la derogació de determinats preceptes del Decret 304/2011, de reestructuració del Departament de Cultura, aquesta Comissió Jurídica Assessora ha de fer dues observacions: a) cal revisar l'abast derogatori de la lletra c), ja que es projecta derogar totalment l'apartat h) de l'article 24.3, per tal de valorar si es deroguen únicament les atribucions relacionades amb les línies de foment del Departament de Cultura o bé s'inclouen, com es fa ara, la tramitació i, si escau, la resolució de la totalitat dels procediments administratius que corresponen als serveis territorials del departament esmentat; i b) s'ha de precisar en la lletra d) del Projecte que la derogació afecta l'apartat 1 de l'article 43.
En la disposició derogatòria, primer apartat, primer incís, es fa referència al fet que es deroguen 'funcions'.
Val a dir que aquesta no és la funció pròpia d'una disposició derogatòria, la qual s'ha de limitar a la derogació de preceptes.
Per tant, cal millorar la redacció del precepte en qüestió.
L'apartat 2 de l'article 7 està dedicat a la composició del Consell d'Administració: la lletra a) correspon a la Presidència, la b) a les vocalies i la c) a la Secretaria.
La lletra b) ha de ser analitzada per l'ajustament problemàtic amb el que estableix literalment l'Estatut de l'empresa pública catalana.
La Llei 7/2011 indica que formen el Consell d'Administració la Presidència, les vocalies i la Secretaria, però no inclou cap referència a la proposta i el nomenament dels diversos membres del Consell d'Administració.
En conseqüència, cal anar a l'Estatut de l'empresa pública catalana, a l'article 17, aplicable en virtut del que estableix l'article 33 a les entitats de dret públic que han d'ajustar l'activitat al dret privat, en què s'estableix que els vocals del Consell d'Administració són nomenats i separats lliurement pel Govern, respectant les normes que per a la provisió d'aquests càrrecs estableixen els Estatuts.
Els Estatuts de l'Oficina aprovats pel Govern a iniciativa del conseller de Cultura han establert un sistema de provisió de les vocalies bàsicament sustentat en dos pilars: el primer és la representació institucional (la Presidència correspon al secretari o secretària general del departament competent en matèria de cultura; hi ha un secretari o secretària i una sèrie de vocals, en representació de cada una de les direccions generals i de les entitats adscrites al Departament de Cultura, o bé del departament competent en matèria de finances públiques, així com el director o directora de Serveis i l'administrador o administradora de l'Oficina), i el segon és l'atribució al conseller de Cultura i al de finances públiques de la facultat de determinar les persones concretes que han d'ocupar bona part de les vocalies, dins del marge de discrecionalitat que els permet el criteri institucional de provisió.
És precisament la regulació que fa el Projecte d'estatuts d'aquest segon pilar i, en concret, de la intervenció dels consellers en el procés de nomenament, la que pot plantejar problemes de legalitat.
Aquesta Comissió Jurídica Assessora considera que l'opció adoptada en els Estatuts de fer raure en els consellers la concreció efectiva de designar les persones que han d'ocupar les vocalies no solament s'ajusta a la normativa legal sinó que també és la pràctica comuna seguida en la designació de les vocalies en aquest tipus d'entitats.
Malgrat això, aquesta Comissió considera que la intervenció dels consellers no pot ser tipificada com a nomenament en els Estatuts, acte del procés de provisió que la llei atribueix al Govern, sinó que ha de ser caracteritzada bé com a proposta, si el que es pretén és mantenir l'acte de formalització de la proposta en mans del Govern, bé com a designació, denominació que utilitzen els Estatuts de l'Oficina en relació amb el vocal en representació del departament competent en matèria de finances públiques i que, atès el contingut que pot donar-se en la designació, afavoriria el fet de formalitzar una mutació de la llei que, per voluntat del mateix Govern, que és qui aprova els Estatuts i en determina el procés de provisió, vagi traslladant també als consellers la formalització del nomenament dels vocals del Consell d'Administració d'aquestes entitats.
En relació amb la determinació de la representació que correspon a les entitats adscrites al Consell d'Administració, els Estatuts articulen la representació des del requisit que 'siguin competents per raó de la matèria'.
Aquesta Comissió Jurídica Assessora considera que la referència a la competència hauria de ser més precisa.
Amb aquesta finalitat, i acudint al que estableix l'article 79 de la Llei 7/2011 en determinar les funcions de l'Oficina, es podria substituir la fórmula de la competència per raó de la matèria per la referència a les entitats que intervenen en el procediment de concessió d'ajuts, establir les bases reguladores i aprovar les convocatòries.
A més, i en virtut de la reforma efectuada a les lleis 6/2008 i 20/1987 per la recent Llei de reestructuració del sector públic per a agilitar l'activitat administrativa, hauria de fer-se referència expressa que el Plenari del Consell Nacional de la Cultura i de les Arts i la Junta de Govern de la Institució de les Lletres Catalanes proposaran, cadascun d'ells, un representant al Consell d'Administració de l'Oficina de Suport a la Iniciativa Cultural.
Aquesta Comissió considera oportú, en virtut de l'autonomia de totes dues institucions, que es faci una referència directa a la seva representació en el Consell d'Administració de l'Oficina.
Caldria modificar el contingut d'aquesta funció ('atorgar els ajuts, tant de concurrència pública com els exclosos de concurrència') per a adaptar-la a la reforma introduïda per la Llei 11/2011 sobre les funcions del Consell d'Administració de l'Oficina establertes per la Llei 7/2011.
Segons aquesta reforma, la funció del Consell d'Administració és 'aprovar les bases reguladores i les convocatòries d'ajuts, i atorgar el ajuts'.
Pel fet que aquesta funció constitueix la tasca principal de la institució, aquesta Comissió suggereix que sigui enumerada en primer lloc en l'ordre que s'estableix en l'apartat 3 de l'article 7 del Projecte.
També hauria de valorar-se separar aquestes funcions, de tal manera que es donés una lletra a) per a 'aprovar les bases reguladores i les convocatòries d'ajuts' 'que fins i tot permetria poder fer referència als informes preceptius que en aquest àmbit han d'emetre dins de les seves competències el Consell Nacional de la Cultura i de les Arts (CoNCA) i la Institució de les Lletres Catalanes (ILLC)' i una lletra b) per a 'atorgar els ajuts'.
Regula l'administrador de l'Oficina.
Per tal d'evitar possibles conflictes jurídics, cal completar aquesta regulació amb la fixació de l'estatus jurídic d'aquest òrgan i del seu titular.
Regula les comissions de valoració.
Aquesta composició ha de modificar-se necessàriament per a adaptar-la a allò que estableixen les reformades lleis 6/2008, del CoNCA, i 20/1987, de la ILLC.
En la Llei de la Institució de les Lletres Catalanes es preveu que la Junta de Govern proposi un nombre de representants en les comissions de valoració 'dels ajuts a la promoció de les lletres catalanes' que ha de ser com a mínim el 50 per cent dels membres de la comissió.
Per la seva part, la Llei 6/2008, del Consell Nacional de la Cultura i de les Arts, preveu que el plenari del CoNCA proposi el nomenament d'un nombre de representants en les comissions de 'valoració dels ajuts a la promoció, difusió i projecció de la creació artística' que ha de ser del 50 per cent dels membres.
La configuració que es dedueix d'aquestes lleis en relació amb la composició i les funcions específiques de les comissions de valoració requereix necessàriament que es modifiqui la regulació que es fa en l'article 10 del Projecte d'estatuts, per tal que en aquelles comissions de valoració que es tracti dels 'ajuts a la promoció de les lletres catalanes' i de la 'valoració dels ajuts a la promoció, difusió i projecció de la creació artística' es garanteixi la presència amb veu i vot dels representants designats, si escau, pel Consell Nacional de la Cultura i de les Arts i la Institució de les Lletres Catalanes.
Regula el règim de contractació de l'Oficina.
Cal precisar els pressupòsits de contractació que requereixen l'autorització del Consell d'Administració tenint en compte el que preveu la lletra h) de l'article 9, per tal d'evitar discordances entre els dos preceptes.
En aquest apartat, els Estatuts remeten al Reglament de règim intern de l'Oficina la concreció de les àrees i l'organització dels equips funcionals i dels grups de treball.
Aquesta Comissió considera que seria oportú que la redacció inclogués la previsió que la regulació de determinades àrees funcionals ha d'exigir la formalització a través d'una disposició del Govern.
Aquesta finalitat es compliria si s'afegís a la redacció d'aquest apartat la fórmula 'sens perjudici de les atribucions que corresponen al Govern'.
Article 16 i disposició addicional primera.
Regula el règim del personal de l'Oficina de Suport a la Iniciativa Cultural.
És necessària una major concreció i aclariment del règim de transferència del personal de l'Oficina, per tal d'evitar eventuals conflictes jurídics.
Un cop valorades les observacions efectuades en el fonament jurídic VI, es pot elevar al Govern de la Generalitat el Projecte de decret pel qual s'aproven els Estatuts de l'Oficina de Suport a la Iniciativa Cultural.